گولدانا خانیمین ناغیللاری
شکسیز، بوگون آذربایجان دنیا دیل و ادبیات چرچیوه سینده، حیات فلسفه لی یاشاملارین ادامه سینده… گؤزل _گؤزللیکلرین قات – قاتیندان اوره کلر اوخشایان ناغیلارین، شعیرلرین، موسیقی ملودیلارینین آخارلارلاریندا، ترنومله قلملرین گوجلنمه سی اؤزون گؤرستمکده دیر.
یازیچیلاریمیزین، شاعیرلریمیزین فیکریندن قوپاریلان شعر، ناغیل و مختلف قالیبلرده ادبیاتیمیزین دوشوندوروجی مفاهیملری درین مفکوره لره باغلی کئچمیشلرین ایزیدیر. و نه گؤزلدیر قلملر، اطرافلی یاشام و طبیعتین اورکلر اوخشایان الوان چیچکلریندن رنگ آلا – آلا حیاتیمیزی بیر استاد رسّام کیمی شاعیر و یازارلاریمیزین دانیلماز گوجو و قدرتیله بزکلندیره …..
قلملریمیز یئنی فیکیرلر معناسین آچماق قرارین بیتیردیکجه… داستانلار، ناغیلاریمیزیندا قوراللاری دییشلیر… آنلاملار مفهوملار آندیرما نیّتیله قاباغا گئدیر.
یئری واردیر بوتون کئچمیش تاریخیمیزین جانلی و گوجلو پیامینی، دنیانین معتبر تاریخی مؤزه لرینده دووارلاردان آسیلی تابلولاردادان ائشیدک، رسّاملارین فیرچاسیندان قلملریندن ائشیدک…
بو اثرلر، بوگون چیلپاقجاسینا قلم و فیرچالاریمیزین آخیشین آچماقدادیرلار و انسانلاری فلسفی دوشونجهلر و علمی باخیملار قالیبینده آیدینلاشدیرماقدا…ایناناغین. گنج و گوجلو یازیچی و شاعیرلریمیزین معاصر ادبیاتیمیزین داواملانماسیندا دانیلماز ایزلری و سهم لری وار و ایندی پارلاق اولدوز تک قارانلیقلارین ابهتین سیندیرماقدادیرلرا. من بو دَییشیکلیک و یئنیلیک لرین آغیرلیغیلا، مدرن فورمادا بسله نیلمیش مختلف یادداشتلاریلا برابر یازارلاریمیزین فیکیر دورولوغوندا واونون آخیجیلیغین معاصر ادبیاتیمیز. آچدیقجا نه تکجه بوتون کؤهنه قالیبلرین اؤوولملاری تام غرورلا حیس ائدیرم… بلکه حیاتیمیزدا دنیا دیل قوراللارینین علمی و صداقته باغلی کؤکلو ادبی گؤسته ریشلرینده پایلاشماسیندا بیرلیک و سئوگی ترنّمون گؤرورم و طبیعیدیر کی سؤزجکلریمیز تام مهارتله درین قایناقلاریمیزا اؤنم وئرسین، یازارلاریمیزین فیکرینده باهار طراوتلی چیچکلرین چیچکلنمه سینه گؤزَللیک باغیشلاسین… اونلاری آچسین…
من بو سیرادا گؤزل اولار اشارهم اولسون عزیز و مهربان یازیچیمیز «آنا» تخلوصلی (زهرا بادره)یه ….
زهرا بادره «آنا» خانیمین مختصر شخصی و ادبی حیاتینا آناخانیم ۱۳۴۲جی ایلده تهراندا دنیایا گؤز آچیب. آتاسی گونده لیک ایش و معیشت مجبورییتینده همان ایل اؤز دوغما یوردو آذربایجان، اردبیل شهرینه کؤچور.
آنا خانیم بویا -یاشا دولدوقدا ابتدایی و راهنمای صنفین موفقییتله الده ائدیر. ۱۳۵۸جی ایلده شفقت باجیلارینین پیشه مکتبی (آموزشگاه بهیاری) آد یازدیریر.
۱۳۶۲جی ایلده همان پیشه ده دیپلم آلیر و ائله همان ایلده خسته خانیا بیر شفقت باجیسی کیمین داخیل اولور ۱۳۶۴ جی ایلده عاییله قوروب، ۱۴ ایل اردبیلده اؤز تجربه لرین آرتیردیقدا ۱۳۷۳ جی ایلده عاییلهسیله بیرلیکده تهرانا کؤچور و نهایت ۱۳۸۳جی ایلده بیر یاشلی و آغیر تجربه لی امکلیلر کیمین امکلیک مقامینا چاتیر (امکلی: بازنشسته)؛ یورقون و آغیر تجربه لی، آنجاق او جور کی گؤرونور هله ده آختاریر …
هله ده واردیر ایللر الده ائتدییی تجربه لری بؤلوشمک ایستیر. یازیب – یاراتدیقلاریلا، رمان و ناغیللاریلا….!!
آنا خانیم اگرچی آز مدتدیر الینه قلم آلیب، ولی ایللردیر مختلف ساحه لرده یورولمادان آغیر – آغیر رومانلارین، تاریخیمیزین، ادبیاتیمیزین اوخوجوسو اولوب، ایللر مختلف ادبی انجومنلرده واقت آییریب اشتراک ائده رکن بؤیوکلرین خیدمتینده اوتوروب، قولاق آسیب و بیر اؤیرنجی کیمی اؤیرهنیب… و ایندی یازیلارینا باخدیقجا گؤرونور کی بیر پیشمیش تجربه لی قلم صاحیبی تک دیلینه -ائلینه آرخالانیر.
آنا خانیم داخیلی حیس، ایستک و سئوگی ایله، ائلینه باغلی بیر مهربان آنا و انسان کیمی، ظریف احساسلا قلم و ادبیاتیمیزین گؤزللیکلرینی آددیم- آددیم یاشاماقدادیر …و سئوگی یوللارینین آخاریندا درین دویغولو، احساسلی، یازیلاردان سؤزولن ترننوملری، شیرین خاطرهلری گله جه یه اؤزو ایله تام اینام و صداقتله داشیماقدادیر …باخمایاراق کی قلمین هر ایکی دیلده (تورکجه – فارسجادا)سیناییب ولی منجه تام باجاریقلار بو آغیر مسئولیّتین عهده سیندن باشی اوجالیقلا چیخیب؛ البته بو موفقییت یالنیز منیم فیکریم یوخ، بلکه اونون یازیلاری و قلمینین ساده لیکله بوتون سؤز و سؤزجوکلرین آرالاریلا آخاریندا آخارلیغین گؤسته ریر.
دولان بولود بوشالاجاق- بو رسمیدیر طبیعتین…!!
بوگون آنا خانیمین گؤزل- گؤزل ناغیلاری، رومانلاری ایستر تورکجهده و یا فارسجاداکی اینانیلماز بیر سئوگی و محبنله ایشیق اوزو گؤروب هر اوخوجونو بیر بؤیوک آهنروبا کیمی اؤزونه ساری چکمکدهدیر.
یئری واردیر الده ائتدیگینیز (گولدانا خانیمین ناغیلاریندا) آنا خانیمین پاک عاییله قورولوش محبتینه و اونون عاییله یه باغلی مهربان باخیشین، بیر گنج قیز کیمی، آتا محبتیندن آسیلی اورهیینه اشاره میز اولسون.
«هه… گوزگو باجیم … جانیم… بو دون منی نه قدر گؤزللندیردی، کئشکه آتام رحمتلیگین عؤمرو چوخ اولوردو… نئجه ساری دون گئیه نده منی بتر سئوردی، قوجاقلاییب، مئهربان دوداقلارینی اوزومه یاپیشدیریب دییردی: گولدانا قیزیم گولدانادی… آتا، آناسینین جیرتدانیدی».
یا
« آخشام چاغی ساعات آلتینی اون دقیقه کئچمیشدی، گولدانا خانیم بلیطینی چانتاسینین ایچینه توللاییب، سالنین بوجاغیندا، اوستولدا اَیله شیب ساعاتین عقربهلرینه گؤزلرین تیکدی .
پاییزین اورتا آییدیر، آچیق قاپیلاردان سویوق یئل، ایچری کئچیب-گئتدیکجه سویوق هاوا، جانیندا یئرلشیر، جانی تیترمه گه باشلادی: آی جانیم من گئدیرم ناخوشلایان آناما یئتیشیب پرستارلیق ائدهم! ایندیسه اؤزومه سویوق دَییب، ناخوشلاسام، نمنه ائله مه لییم؟ »
بیرده، قصدیم یوخ کتابین مختلف نمونه لرین آچیم ولی ایستردیم اشاره م لولسون محبتین سون زیروه سینده قلم آخارینا ..!!
و آنا خانیمین تام مهارتله اؤزو بیر آنا اولاراق ،الده ائتدیینیز کتابدا آنا محبتینه باغلی بیر ایلگیه…
«گولدانا خانیم، قارین آلتیندا، یول گئده – گئده فیکیرله شیردی، نئجه یاخشی اولار، اؤزومدن بیر شکیل چکیب، اوغلوما گؤندهریم .
هه… گؤزل اولار هاااا …یاشار، او دؤنه مندن تزه شکیل ایسته میشدی، قارین دنه لرینین آلتیندا منظره لی، شکیل چکیم، گؤندریم ».
نهایت عزیز دوستلارا یورولمایین دئییب دعوت ائدیرم، آنا خانیمین قلمینین گؤزل و ساده لیکله آخارین گؤلدانا خانیمین حیاتیندا دوغرولان
آنالیق محبتینین، سئوگیلرین کتابین ایچینده حیس ائدیب سینیاسیز.
زهرا بادره « آنا »دان چاپ اولان اثرلر:
۱ -سی سال زندگی در بیمارستان
۲_ داستان خدا
۳_ گذر از اندوه
۴_ قارا بوغما
۵_ رقص اندیشهها (احمد دولتآبادی ایله بیرلیکده)
ساغ اولون
عظیم غلامعلیپور «سحر»
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab urd_Arab pes_Arab azb_Arab azb_Arab azb_Arab urd_Arab